Jaan Künnapi Alpinismiklubi viis tänavu Kaukaasiasse 79? inimest, kellest enamikul oli plaan tõusta Euroopa katusele - 5642 meetri kõrgusele Elbruse läänetipule. Tõsi, katuse osas võib vaielda -  erinevates tõlgendustes, mis on ja kuhu ulatub Euroopa, loetakse selle maailmajao kõrgeimaks tipuks ka Alpides asuvat Mont Blanci (4807m). Kuid kuna Elbrus on kõrgem ja seega auväärsem, kipub alpinistide seas peale jääma "laiendatud Euroopa" kontseptsioon ning seitsme maailmajao kõrgeimate tippude arvestuses peetakse valdavalt silmas Elbrust. Kes tahab aga päris kindel olla, et on Euroopa katusel ära käinud, võib loomulikult mõlemad vaidlusalused tipud vallutada.